- Når jeg hører begrebet public service, kommer jeg til at tænke på noget andet. Jeg begynder at pille ved ting og kigger ud ad vinduet. Det er sådan et dårligt ord, siger kulturminister Bertel Haarder (V) til DR Kultur.

Udtalelsen kommer op til kulturmødet på Mors, som begynder i dag. Her skal danske kulturfolk blandt andet diskutere fremtiden for dansk kulturliv - og allerede nu lægger Bertel Haarder, der også selv skal med til mødet, altså op til debat.

Jeg kan selv gå i Netto og købe dem. bertel haarder, om udlovningen af en kasse øl til det bedste bud på et nyt ord

Efterlysningen af det nye ord skal fungere som en optakt til regeringens kommende public service-eftersyn, fortæller ministeren, som håber at få hjælp fra befolkningen.

- Det kan jo være, at lytterne og læserne har nogle idéer til, hvad det kunne hedde, siger han.

Efterlyser et dansk ord

- Jeg synes, det er et dårligt og teknokratisk klingende ord, som vi burde kunne finde en dansk oversættelse til, siger Bertel Haarder og henviser til, at nordmændene ofte er gode til at finde på deres egne betegnelser.

Læs også : Socialistisk reklamekontor eller fællestjenesten? Her er idéerne til et nyt navn til public service

I broderlandet kaldes public service for ’allmennkringkasting’, hvor ’allmenn’ betyder almen eller offentlig og ’kringkasting’ udsendelse.

Han pointerer, at problemet med ordet også er, at det er et fagterm - og dermed svært at forholde sig til for almindelige mennesker.

- Det er noget, som de indviede siger til hinanden. Jeg tror, at rigtig mange mennesker ikke har en særlig klar fornemmelse af, hvad public service egentlig er. (…) Og det er jo ikke kun fagfolk, som skal gå og snakke med hinanden. Det er faktisk et vigtigt politisk emne, som befolkningen gerne skulle kunne deltage i.

Læs også : Ny kulturminister vil genindføre åndsliv – også langt væk fra København

Optakt til eftersyn af DR og public service

Bertel Haarder forklarer, at udmeldingen om det nye ord er en optakt til regeringens planlagte eftersyn af DR og public service generelt.

- Der står jo i regeringsgrundlaget, at vi skal se på, hvad public service er, og hvad det ikke er, og at vi skal se på DR’s opfyldelse – eller ikke opfyldelse – af public service-kravet. Vi har også nedsat et public service-udvalg. Så jeg synes, at det var tid til at efterlyse, om der var nogen, som skulle have en bedre betegnelse, siger ministeren.

Læs også : Dansk Sprognævn afviser DF-idé: Man kan ikke styre sprogets udvikling

En kasse øl til det bedste bud

Ministeren overvejer at udskrive en konkurrence om, hvem der kan finde på det bedste nye alternative ord for public service.

- Hvis det skulle være en konkurrence, så ville det nok være i retning af, at jeg udlover en kasse øl eller lignende. Men det er jo også en ære i sig selv at få lov til at bestemme sådan et begreb, siger Bertel Haarder.

- Men lad os nu sige, at der er en læser, der simpelthen har ordet. Det ville jo være herligt.

Og ham eller hende vil du også gerne love en kasse øl til? Altså til det bud, som du synes er bedst?

- Ja, det ville da ikke være mig fremmed. Jeg kan selv gå i Netto og købe dem.